Ерик Едман
Ерик Кенет Едман () е шведски професионален футболист, играещ във футболен клуб Хелсингборис ИФ (Швеция), национал на Швеция. Той роден на 11 ноември 1978 г. в Хускварна, Швеция. Най-често играе на позиция ляв защитник.

Едман започва кариерата си в местния шведски футболен клуб „Йоншьопинг Сьодра ИФ“, като през 1994 г. се прехвърля в Хелсингборис ИФ. Кариерата му е белязана от много трансфери, като само в рамките на две години той сменя три клуба – Торино (1999), Карлсруе (2000) и АИК Стокхолм (2000 – 2001 г). През 2001 година сключва контракт с нидерландския клуб СК Хееренвеен, където прекарва следващите три години.

Евро 2004 е повратен момент за кариерата на Едман. Той играе във всички мачове за Швеция от груповата фаза, в които прави впечатление с почти безпогрешната му и солидна игра. Асистира за един от най-красивите голове в първенството – гола с глава на Хенрик Ларсон в мача срещу България на стадион „Жозе Алваладе“. Веднага след края на турнира Ерик подписва тригодишен договор с английския Тотнъм Хотспър и заиграва в най-престижното европейско клубно първенство.

Едман е твърд титуляр за Швеция и в квалификационните мачове на тима за Световното първенство по футбол в Германия, като отбелязва първия си гол за националния отбор в квалификационното гостуване на България на 26 март, 2005 г.

По-малко от месец след това, на 16 април, той вкарва и първия си гол за Тотнъм в мач от Премиършип срещу отбора на Ливърпул. Това попадение е класирано в топ 10 за най-красив гол за сезон 2004/2005, тъй като Ерик вкарва топката в мрежата с далечен шут от 35 метра.

Изненадващо за мнозина, в началото на сезон 2005/2006 Едман напуска Англия, за да се присъедини към френския клуб Рен, намиращ се на едно от последните места на Лига 1 в този момент. Причина затова е привличането на нов ляв защитник в Тотнъм, Йонг Пьо Лий, който измества Ерик от титулярното му място. В Рен съотборници на Едман са Андреас Исаксон и Ким Шелстрьом, също национали на Швеция. Тримата шведи изиграват важна роля за подема на Рен, които в края на сезона завършват седми, като за кратко дори достигат дори третото място, благодарение на осем поредни победи.

Едман не взима участие в последните мачове за сезона на Рен поради контузия в левия глезен, но успява да се възстанови навреме за световното първенство и е включен от Ларс Лагербек в разширения състав на Швеция.

На Световно първенство по футбол Германия 2006, Ерик играе пълни 90 минути в трите мача от груповата фаза на Швеция, а именно срещу Тринидад и Тобаго, Парагвай и Англия. След тъч, изпълнен от Ерик в стил „Ъглов удар“, Хенрик Ларсон бележи втория гол за Швеция в мача срещу Англия на 20 юни в Кьолн. Така Едман записва името си сред съавторите на попадения на това Световно първенство. Той е титуляр и на осминафиналния мач срещу Германия, загубен катастрофално с 0:2.

Половин година преди изтичането на контракта на Едман с Рен (валиден до юни 2008 г.), той обявява желанието си да напусне клуба. По време на зимния трансферен прозорец 2008 интерес към него проявяват английски клубове като Рединг, Бирмингам Сити и Уигън Атлетик. Последните успяват да преборят конкуренцията и на 18 януари 2008 г., Ерик официално преминава на JJB Стейдиъм с договор за две години и половина. 

Периодът в Уигън е белязан от множество тежки контузии. След възстановяването си от скъсани кръстни връзки, Едман не успява да се наложи като титуляр в английския клуб и напуска през началото на 2010 г. по взаимно съгласие. Сключва 5-годишен договор с Хелзингборис ИФ и се завръща в родната Швеция.

Едман играе с екип №14 за отбора на Хелзингборис ИФ.

Източници

Външни препратки 
 Официален сайт на Уигън 
 Профил на Едман 

Шведски футболисти
Футболисти на СК Хееренвеен
Футболисти на Тотнъм
Футболисти на Уигън Атлетик
Футболисти на ФК Торино